Komisijos reglamentas (EB) Nr. 1591/95
1995 m. birželio 30 d.
nustatantis išsamias eksporto grąžinamųjų išmokų sistemos taikymo gliukozei ir gliukozės sirupui, naudojamiems tam tikruose perdirbtų vaisių ir daržovių produktuose, taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. vasario 24 d. Tarybos reglamentą (EEB) Nr. 426/86 dėl bendro perdirbtų vaisių ir daržovių produktų, rinkos organizavimo [1] su paskutiniais pakeitimais, padarytais Komisijos reglamentu (EB) Nr. 1032/95 [2], ypač į jo 13 straipsnio 8 dalį, 14 straipsnio 5 dalį ir 14a straipsnio 7 dalį,
kadangi, remiantis Reglamento (EEB) Nr. 426/86 13 straipsnio 4 dalimi, norint gauti grąžinamąją išmoką, būtina turėti eksporto licenciją;
kadangi Komisijos reglamente (EEB) Nr. 3719/88 [3] su paskutiniais pakeitimais, padarytais Reglamentu (EB) Nr. 1199/95 [4], yra nustatytos išsamios taisyklės dėl importo bei eksporto licencijų bei sertifikatų, kuriuose iš anksto nustatyta grąžinamosios išmokos norma, sistemos taikymo žemės ūkio produktams;
kadangi Komisijos reglamente (EEB) Nr. 3846/87 [5] su paskutiniais pakeitimais, padarytais Reglamentu (EB) Nr. 836/95 [6], yra nustatyta žemės ūkio produktų, kuriems taikomos eksporto grąžinamosios išmokos, nomenklatūra;
kadangi Komisijos reglamente (EEB) Nr. 3665/87 [7] su paskutiniais pakeitimais, padarytais Reglamentu (EB) Nr. 331/95 [8], yra nustatytos eksporto grąžinamųjų išmokų sistemos taikymo žemės ūkio produktams bendrosios taisyklės; kadangi šias taisykles būtina papildyti atskiromis taisyklėmis, skirtomis į vaisių ir daržovių produktus dedamai gliukozei ir gliukozės sirupui;
kadangi, remiantis Reglamento (EEB) Nr. 426/86 13 straipsnio 1 dalimi, grąžinamosios išmokos turi būti nustatytos atsižvelgiant į pagal Sutarties 228 straipsnį priimtų susitarimų nustatytas ribas;
kadangi, atsižvelgiant į tai, kas pasakyta, ir siekiant išvengti konkurencijos iškraipymų, į vaisių ir daržovių produktus dedamai gliukozei ir gliukozės sirupui taikoma eksporto grąžinamųjų išmokų sistema turėtų būtų suderinta su sistema, numatyta 1995 m. birželio 29 d. Komisijos reglamente (EB) Nr. 1518/95, nustatančiame Reglamentų (EEB) Nr. 1418/76 ir (EEB) Nr. 1766/92 taikymo išsamias taisykles dėl iš javų ir ryžių pagamintų produktų importo bei eksporto ir iš dalies pakeičiančiame Komisijos reglamentą (EB) Nr. 1162/95, nustatantį specialiąsias išsamias grūdų ir ryžių importo ir eksporto licencijų sistemos taikymo taisykles [9];
kadangi šiame reglamente numatytos priemonės atitinka Perdirbtų vaisių ir daržovių produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Eksporto grąžinamoji išmoka gali būti suteikta pagal KN 17023051, 17023059, 17023091, 17023099 ir 17024090 kodus klasifikuojamai gliukozei ir gliukozės sirupui, dedamiems į Reglamento (EEB) Nr. 426/86 1 straipsnio 1 dalies b punkte nurodytus produktus.
2 straipsnis
1 straipsnyje nurodytiems produktams taikomas Reglamentas (EB) Nr. 1518/95.
Grąžinamosios išmokos skyrimas remiantis šiuo reglamentu prieštarauja jos suteikimui pagal Komisijos reglamentą (EB) Nr. 1429/95 [10], nustatantį eksporto grąžinamųjų išmokų taikymo perdirbtų vaisių ir daržovių produktams, išskyrus produktams su cukrumi taikomas grąžinamąsias išmokas, išsamias taisykles.
3 straipsnis
Šis reglamentas įsigalioja 1995 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. birželio 30 d.